Kansanedustajan mukaan puolueet lupasivat äänestäjille mahdottomia.

Kokoomuksen kansanedustaja Ben Zyskowiczin mukaan keskustelu hoitajamitoituksesta oli viime eduskuntavaalien suurin kupla. Hänen mukaansa puolueet kokoomusta lukuun ottamatta lupailivat äänestäjille liikoja.

– Kun nämä suorastaan rikolliset laiminlyönnit vanhustenhoivassa paljastuivat, kaikki puolueet paitsi kokoomus ryntäsivät sanomaan, että tähän vaikeaan ja monimutkaiseen ongelmaan on olemassa yksinkertainen ratkaisu: laitetaan lakiin 0,7:n hoitajamitoitus ja siitä se järjestyy.

– Kokoomus sanoi, että tähänkään monimutkaiseen ja monivuotiseen ongelmaan ei ole olemassa yhtä yksinkertaista ratkaisua, kuten virkettä lakiin, vaan pitää ottaa huomioon esimerkiksi kotihoito, omaishoito, siirtymäajat, koulutustarpeet ja muut, Zyskowicz kertaa Verkkouutisten BenTV:n uusimmassa jaksossa.

Zyskowicz muistuttaa Sdp:n kansanedustaja Krista Kiurun sanoneen viime vaalikaudella, että hoitajamitoitus voidaan saada lakiin jopa muutamassa tunnissa. Nyt peruspalveluministerinä Kiuru on ryhtynyt puhumaan pidemmästä tiekartasta ja siirtymästä.

– Silloin (viime vaalikaudella) keskustelussa kokoomus oli ainoa rehellinen osapuoli, joka sanoi ettei ole olemassa mitään taikalukua, joka tuosta vaan laittaa asian kuntoon. Krista Kiuru ja kaikki muut puolueet olivat epärehellisiä, kun antoivat ymmärtää, että tällainen helppo hokkuspokkus-ratkaisu on olemassa, toteaa Zyskowicz.

– Onko niin, että kun syntyy tällainen sinäänsä aiheellinen tunnemyrsky ja voimakas paheksunta kansalaisten keskuudessa, pitää puolueiden tosiasioista piittaamatta mennä siihen mukaan ja luvata mahdottomia?

Zyskowiczin mukaan kokoomus otti hoitajamitoituskeskustelussa takkiinsa, sillä puolue ei lähtenyt ”huutamaan epärealistisia lupauksia muiden mukana”.

– Viestinnässä epäonnistuimme varmasti, mutta asiassa olimme rehellisiä ja oikeassa, kokoomusedustaja toteaa.

– Amerikassa valittiin presidentiksi henkilö, joka valehteli eniten. Toivottavasti tämä ei ole todellisuutta Suomen politiikassa.

Uusimman BenTV:n jakson voi katsoa tästä.